王之道
四祖山
黄梅西去一舍许，奔走龙天瞻四祖。
师今何往昔何来，占断金沙长作主。
须知至道本不灭，岂独高名固非取。
偶传衣钵断三世，遂配云中诏千古。
寺藏岩腹蟠地轴，塔据峰巅立天柱。
棱层石栈斜瓮玉，缭绕溪流缓萦组。
月明飞瀑百虹挂，风撼长松万蛟舞。
路通涧谷横略彴，树霭烟霞团缕数。
清阴扫径初入夏，苍藓封庭新过雨。
留连归客获联辔，邂逅主僧还接武。
请观异事花五叶，愿结胜缘香一缕。
何人为作锦鸡梦，此意他年铭肺腑。